b'\n_START_ARTICLE_\nAlumniportal Deutschland\n_START_SECTION_\nTikslai, u\xc5\xbedaviniai\n_START_PARAGRAPH_\nAlumn\xc5\xb3 portalas Vokietijos alumnams suteikia galimyb\xc4\x99 palaikyti bendravim\xc4\x85 su Vokietija\xc2\xa0\xe2\x80\x93 u\xc5\xbemegzti ir gilinti asmeninius ry\xc5\xa1ius, kontaktus su Vokietijos ar tarptautin\xc4\x97mis organizacijomis, \xc4\xafmon\xc4\x97mis, auk\xc5\xa1tosiomis mokyklomis, alumn\xc5\xb3 draugijomis ir pan. Svetain\xc4\x97je veikia tarptautin\xc4\x97 darbo pasi\xc5\xablym\xc5\xb3 bir\xc5\xbea, teikiama informacija apie kvalifikacijos k\xc4\x97limo kursus, renginius bei \xc4\xafvykius visame pasaulyje, redakcijos skiltyje skelbiami straipsniai ekonomin\xc4\x97mis, \xc5\xa1vietimo, mokslo, kult\xc5\xabros, visuomeninio gyvenimo temomis, Vokie\xc4\x8di\xc5\xb3 kalbos skirsnyje pateikiama informacija apie vokie\xc4\x8di\xc5\xb3 kalbos mokym\xc4\x85si. Kita svarbi Alumn\xc5\xb3 portalo dalis\xc2\xa0\xe2\x80\x93 internetin\xc4\x97s bendruomen\xc4\x97s rubrika. Vokietijos alumn\xc5\xb3 portalu gali naudotis kiekvienas Vokietijos alumnas, nepriklausomai nuo to, kas j\xc4\xaf r\xc4\x97m\xc4\x97 vie\xc5\xa1nag\xc4\x97s Vokietijoje metu._NEWLINE_Portale prisiregistravusios organizacijos naudodamosi gausiu kontakt\xc5\xb3 s\xc4\x85ra\xc5\xa1u gali efektyviau pl\xc4\x97toti savo alumn\xc5\xb3 veikl\xc4\x85. Portale ypatingas d\xc4\x97mesys skiriamas Vokietijos alumn\xc5\xb3 potencialui ekonominio bendradarbiavimo srityje\xc2\xa0\xe2\x80\x93 tiek alumnai, tiek \xc4\xafmon\xc4\x97s \xc4\x8dia ras darbuotoj\xc5\xb3, ekspert\xc5\xb3 ar bendradarbiavimo partneri\xc5\xb3.\n_START_SECTION_\nIstorija\n_START_PARAGRAPH_\nDarbas su alumnais, taigi su \xc5\xbemon\xc4\x97mis, baigusiais mokslus, studijas ar kursus Vokietijoje, paprastai vyksta ne centralizuotai, o atskirai tam tikrose paramos organizacijose. Ta\xc4\x8diau apie 80 proc. u\xc5\xbesienio \xc5\xa1ali\xc5\xb3 absolvent\xc5\xb3, t. y. apie 14 t\xc5\xabkst. \xc5\xbemoni\xc5\xb3 kasmet, savo studijas ar sta\xc5\xbeuotes dengia asmenin\xc4\x97mis l\xc4\x97\xc5\xa1omis (laisvai judantys studentai). Kontakt\xc5\xb3 u\xc5\xbemezgimas su \xc5\xa1iais alumnais iki \xc5\xa1iol reikalavo labai kruop\xc5\xa1\xc4\x8di\xc5\xb3, i\xc5\xa1sami\xc5\xb3 ir ilgai trunkan\xc4\x8di\xc5\xb3 paie\xc5\xa1k\xc5\xb3._NEWLINE_D\xc4\x97l \xc5\xa1ios prie\xc5\xbeasties buvo nuspr\xc4\x99sta \xc4\xafkurti Vokietijos alumn\xc5\xb3 portal\xc4\x85. Tai\xc2\xa0\xe2\x80\x93 vienintel\xc4\x97 tokio pob\xc5\xabd\xc5\xbeio svetain\xc4\x97, jungianti Vokietijos alumn\xc5\xb3 veikl\xc4\x85 ir vienijanti \xc4\xafvairialypes Vokietijos alumn\xc5\xb3 kompetencijas bei potencial\xc4\x85\xc2\xa0\xe2\x80\x93 patiems alumnams, juos r\xc4\x97musioms organizacijoms ir visoms Vokietijos \xc4\xafmon\xc4\x97ms ar organizacijoms visame pasaulyje, kurioms reikia partneri\xc5\xb3 ar darbuotoj\xc5\xb3._NEWLINE_\xc5\xa0iuo metu portale prisiregistrav\xc4\x99 daugiau nei 32 t\xc5\xabkst. vartotoj\xc5\xb3 i\xc5\xa1 184 pasaulio \xc5\xa1ali\xc5\xb3 (2011\xc2\xa0m. liepos m\xc4\x97n. duomenys).\n_START_SECTION_\nStrukt\xc5\xabra\n_START_PARAGRAPH_\nSvarbiausias Vokietijos alumn\xc5\xb3 portalo akcentas\xc2\xa0\xe2\x80\x93 internetin\xc4\x97s bendruomen\xc4\x97s rubrika. Norint naudotis jos teikiamomis paslaugomis reikia nemokamai registruotis portale. \xc5\xa0iame socialiniame tinklalapyje alumnai gali u\xc5\xbemegzti ir palaikyti ry\xc5\xa1ius vieni su kitais, \xc4\xafmon\xc4\x97mis ar organizacijomis. Be to, portale suteikiama galimyb\xc4\x97 kurti asmeninius tinklara\xc5\xa1\xc4\x8dius._NEWLINE_Daugelyje sri\xc4\x8di\xc5\xb3 laisvai prieinamoje \xe2\x80\x9eInfotekoje\xe2\x80\x9c galima rasti specializuot\xc5\xb3 pasi\xc5\xablym\xc5\xb3, tarptautin\xc4\x99 darbo pasi\xc5\xablym\xc5\xb3 bir\xc5\xbe\xc4\x85, rengini\xc5\xb3 ir \xc4\xafvyki\xc5\xb3 kalendori\xc5\xb3, nauding\xc5\xb3 pasi\xc5\xablym\xc5\xb3 ir nuorod\xc5\xb3, susijusi\xc5\xb3 su vokie\xc4\x8di\xc5\xb3 kalba, \xc4\xafvairi\xc5\xb3 sri\xc4\x8di\xc5\xb3 studij\xc5\xb3 ar kvalifikacijos k\xc4\x97limo kurs\xc5\xb3 pasi\xc5\xablym\xc5\xb3, redakcijos skilt\xc4\xaf su straipsniais ekonomin\xc4\x97mis, \xc5\xa1vietimo, mokslo, kult\xc5\xabros, visuomeninio gyvenimo temomis. \xc4\xaemon\xc4\x97s, \xc4\xafstaigos ar organizacijos darbo bir\xc5\xbeoje gali si\xc5\xablyti laisvas darbo vietas, teikti darbo pasi\xc5\xablymus arba alumn\xc5\xb3 duomen\xc5\xb3 baz\xc4\x97je ie\xc5\xa1koti darbuotoj\xc5\xb3, skelbti informacij\xc4\x85 apie renginius ar rasti partneri\xc5\xb3, ekspert\xc5\xb3 visame pasaulyje._NEWLINE_Visa pagrindin\xc4\x97 informacija Vokietijos alumn\xc5\xb3 portale pateikiama vokie\xc4\x8di\xc5\xb3 ir angl\xc5\xb3 kalbomis. Bendrauti portale galima bet kokia kalba.'